
BIROUL PERMANENT

AL CAMEREI DEPUTAŢILOR

DOMNULUI PREŞEDINTE 

VALER DORNEANU



Vă înaintăm, alăturat, Raportul la proiectul de Lege pentru ratificarea Acordului dintre Guvernul României şi Guvernul Republicii Slovace privind transportul rutier internaţional, semnat la Bratislava la 6 iunie 2000.



La întocmirea raportului comisia a avut în vedere şi avizele transmise de:



- Comisia pentru politică externă;



- Comisia juridică, de disciplină şi imunităţi;



- Consiliul Legislativ.



PREŞEDINTE,                                           SECRETAR,

                      István Antal                                              Aurelia Vasile          

RAPORT

asupra proiectului de Lege pentru ratificarea Acordului dintre 

Guvernul României şi Guvernul Republicii Slovace privind

transportul rutier internaţional, semnat la Bratislava la 6 iunie 2000



Cu adresa nr.24 din 17 ianuarie 2001, Biroul Permanent al Camerei Deputaţilor, în conformitate cu prevederile art.89 din Regulamentul Camerei Deputaţilor, a sesizat în fond Comisia pentru industrii şi servicii, cu dezbaterea şi avizarea acestui proiect de lege. 



Potrivit art.60 din Regulamentul Camerei Deputaţilor, Comisia pentru industrii şi servicii a dezbătut proiectul de lege menţionat mai sus în şedinţa din data de 14.02.2001.

Raportul a fost întocmit fără punctul de vedere al Guvernului prevăzut la art.3 din Ordonanţa de urgenţă a Guvernului nr.295/2000, dar la discutarea proiectului de Lege în comisie au participat reprezentanţi ai Ministerului Lucrărilor Publice, Transporturilor şi Locuinţei.

Membrii comisiei au examinat proiectul de lege supus aprobării, expunerea de motive la proiectul de lege, avizul favorabil al Consiliului Legislativ, avizele favorabile ale Comisiei pentru politică externă şi Comisiei juridice, de disciplină şi imunităţi, şi au hotărât cu unanimitate de voturi avizarea favorabilă a proiectului de lege, şi trimiterea lui spre dezbatere şi adoptare în plenul Camerei Deputaţilor în forma adoptată de Senat la 15.01.2001.

Necesitatea acordului este determinată de faptul că acordul rutier cu Cehoslovacia, care reglementa transportul rutier internaţional între cele două ţări după divizarea Cehoslovaciei, nu mai oferea un cadru modern de reglementare a acestui domeniu.

În domeniul transportului rutier internaţional de marfă, acordul prevede necesitatea autorizării transporturilor de marfă derulate de operatori de transport aparţinând unei Părţi contractante, pe teritoriul celeilalte părţi contractante; totodată, în conformitate cu reglementările CEMT şi CE acordul prevede categoriile de transporturi de marfă liberalizate; acordul împuterniceşte totodată comisia mixtă să extindă categoriile de transporturi liberalizate, în conformitate cu necesităţile celor două părţi contractante.

Acordul conţine prevederi referitoare la modul de soluţionare a încălcărilor legislaţiei naţionale în materie de transport rutier de către un operator al unei părţi contractante pe teritoriul celeilalte părţi contractante.

Acordul reglementează aspectele transportului rutier internaţional, de marfă şi călători între cele două ţări, pornind de la "Proiectul de acord bilateral aprobat în cadrul CEMT".



Începând cu data intrării în vigoare a acestui Acord, prevederile "Acordului între Guvernul Republicii Socialiste România şi Guvenul Republicii Socialiste Cehoslovacia privind transportul rutier internaţional, semnat la 6 decembrie 1967" îşi încetează valabilitatea.


Prin obiectul de reglementare şi conţinutul său, proiectul de lege face parte din categoria legilor ordinare.



PREŞEDINTE,                                           SECRETAR,

                      István Antal                                              Aurelia Vasile
Expert,

Viorela Gondoş

